ທ່ານ Mitchell ກັບຄືນໄປຍັງ ພາກຕາເວັນອອກກາງ
ທູດພິເສດສະຫະລັດ ກັບຄືນໄປພາກຕາເວັນອອກກາງ ເພື່ອຊຸກຍູ້ ການເຈລະຈາສັນຕິພາບ ທີ່ຕົກຢູ່ໃນສະພາບບໍ່ຄືບໜ້າ.
ທ່ານ George Mitchell ທູດພິເສດຂອງສະຫະລັດສໍາລັບ ພາກຕາເວັນອອກກາງ ກໍາລັງມຸ້ງໜ້າໄປຍັງຂົງເຂດດັ່ງກ່າວ ໃນຄວາມພະຍາຍາມເພື່ອຊຸກຍູ້ໃຫ້ການເຈລະຈາສັນຕິພາບ ທີ່ຕົກຢູ່ໃນສະພາບບໍ່ໄປບໍ່ມາໃຫ້ຄືບໜ້າຕໍ່ໄປ ທ່ານ Mitchell ມີກໍານົດຈະທໍາການພົບປະກັບທ່ານເນຕັນ ຢາຮູ ນາຍົກລັດຖະມົນຕີອິສຣາແອລ ໃນຕອນແລງວັນຈັນ ມື້ນີ້ ທີ່ນະຄອນ Jerusalem ການພົບປະກັນນີ້ ແມ່ນມີ ຂຶ້ນໃນເວລານຶ່ງມື້ຫລັງຈາກທ່ານເນຕັນຢາຮູ້ປະຕິເສດຕໍ່ແນວຄິດໃນການແບ່ງປັນກັນຊົມໃຊ້ນະຄອນ Jerusalemກັບປະເທດໃໝ່ຂອງພວກປາເລສໄຕນ໌ນັ້ນ ທ້ານເນຕັນຢາຮູກ່າວໃນວັນອາທິດວານນີ້ວ່າ ການແບ່ງປັນນະຄອນ Jerusalem ບໍ່ສະທ້ອນເຖິງນະໂຍບາຍຂອງອີສຣາແອລ ພວກປາເລສໄຕນ໌ຢາກໄດ້ ສະເພາະແຕ່ເຂດຕາເວັນອອກຂອງນະຄອນ Jerusalem ຊຶ່ງປະຊາຊົນສ່ວນຫລາຍ ເປັນຊາວອາຣັບນັ້ນ ມາເປັນນະຄອນຫລວງຂອງເຂົາເຈົ້າ ໃນຂະນະທີ່ຝ່າຍລັດຖະບານອິສຣາແອລໄດ້ອ້າງເອົານະ ຄອນ Jerusalem ທັງໝົດເປັນເມືອງຫລວງຂອງຕົນ